DOI: 10.14457/tu.the.2019.69
title: หนังโป๊เกย์ญี่ปุ่น:การประกอบสร้างความเป็น “เควียร์” และการอ่านความหมายของผู้ชม

description: การวิจัยครั้งนี้มีวัตถุประสงค์ ดังนี้ 1) เพื่ออธิบายการประกอบสร้างความเป็น “เควียร์” ในหนังโป๊เกย์ญี่ปุ่น 2) เพื่ออธิบายให้เห็นถึงการเป็นพื้นในการต่อต้าน และการยอมรับอำนาจความเป็นวัฒนธรรมญี่ปุ่น และอำนาจความเป็นชายแบบญี่ปุ่นที่อยู่ในหนังโป๊เกย์ญี่ปุ่น 3) เพื่ออธิบายให้เห็นถึงการอ่านความหมายของผู้ชมเกี่ยวกับการเป็นพื้นที่ในการต่อสู้ของกลุ่ม “เควียร์” ในหนังโป๊เกย์ญี่ปุ่นการวิจัยฉบับนี้เป็นการวิจัยเชิงคุณภาพ (Qualitative Research) ผู้วิจัยใช้แนวคิดเกี่ยวกับสื่อโป๊เกย์ (gay pornography), แนวคิดเกี่ยวกับ “เควียร์”, แนวคิดคาร์นิวัล (Carnivalesque), แนวคิดเกี่ยวกับผู้รับสาร, แนวคิดเกี่ยวกับวาทกรรม และอำนาจการจ้องมอง, แนวคิดเกี่ยวกับความเป็นหน้าฉากหลังฉากของคนญี่ปุ่น, แนวคิดเรื่องความเป็นหน้าฉากหลังฉาก, แนวคิดเกี่ยวกับทฤษฎี สัญศาสตร์ (Semiotics) เป็นกรอบการอธิบายงานวิจัย การวิเคราะห์มี 2 ส่วน คือ ส่วนที่ 1 การวิเคราะห์ตัวบท (หนังโป๊เกย์ญี่ปุ่น) ส่วนที่ 2 การวิเคราะห์ผู้รับสาร (ผู้ชมชาวญี่ปุ่น) โดยส่วนที่ 1 การวิเคราะห์ตัวบทผู้วิจัยใช้วิธีการวิเคราะห์ตัวบท (Textual Analysis), การวิเคราะห์เอกสาร (Documentary Research) และการสัมภาษณ์ผู้เชี่ยวชาญเกี่ยวกับวัฒนธรรมญี่ปุ่น (Interview) เป็นเครื่องมือในการวิจัยซึ่งกลุ่มตัวอย่างที่ใช้ ได้แก่ หนังโป๊เกย์ญี่ปุ่นจากค่าย HUNK จำนวน 7 เรื่อง โดยใช้วิธีการสุ่มตัวอย่างแบบเจาะจง (Purposive Sampling) โดยคัดเลือกจากหนังโป๊เกย์ที่เล่าเรื่องโดยใช้บทบาทอาชีพต่างๆมาเป็นแกนหลักในการเล่าเรื่อง กลุ่มผู้เชี่ยวชาญจำนวน 4 คนใช้วิธีการสุ่มตัวอย่างแบบเจาะจง (Purposive Sampling) โดยคัดเลือกจากความเชี่ยวชาญในแต่ละมิติของวัฒนธรรมญี่ปุ่นที่เกี่ยวข้องกับงานวิจัย ในส่วนที่ 2 ผู้วิจัยใช้การสัมภาษณ์แบบเจาะลึก (In-Depth Interview) สัมภาษณ์ผู้ชม หรือ “เควียร์” ญี่ปุ่นเพื่อวิเคราะห์การอ่านความหมายซึ่งกลุ่มตัวอย่างที่เป็น “เควียร์” ญี่ปุ่นจำนวน 9 คน เพื่อวิเคราะห์การอ่านความหมายคัดเลือกด้วยวิธี Snowball Techniqueจากการวิเคราะห์การประกอบสร้างความเป็น “เควียร์” ในหนังโป๊เกย์ญี่ปุ่นผ่านองค์ประกอบทั้ง 3 ได้แก่ องค์ประกอบด้านลักษณะภายนอก องค์ประกอบด้านพฤติกรรม และองค์ประกอบด้านกิจกรรมทางเพศ ผ่านนักแสดงที่รับบทบาทเป็นฝ่ายรุกให้มีอำนาจเหนือกว่าฝ่ายรับในการเป็นภาพตัวแทนเพื่อแสดงการกดทับอำนาจความเป็นวัฒนธรรมญี่ปุ่น และอำนาจความเป็นชายแบบญี่ปุ่นจากการวิเคราะห์พบว่ากิจกรรมทางเพศเป็นเงื่อนไขในการรื้อสร้างอำนาจความเป็นวัฒนธรรมญี่ปุ่น และอำนาจความเป็นชายแบบญี่ปุ่น การประกอบสร้างร่างกาย และพฤติกรรมฝ่ายรุกให้มีลักษณะอ่อนด้อยกว่าหรือแสดงออกถึงความเป็นหญิง เช่น ผอม ผมยาว มีท่าทางอ่อนหวาน ในขณะที่ฝ่ายรับมีลักษณะความเป็นชายแบบญี่ปุ่นมากกว่า เช่น หุ่นกำยำ มีกล้ามท้อง ท่าทางห้าวหาญ ได้รับบทบาทอาชีพที่มีความเป็นชายสูง เช่น ตำรวจ นักกีฬา แต่กลับเป็นฝ่ายถูกกระทำและตกอยู่ในฐานะผู้ที่มีอำนาจน้อยกว่าซึ่งแตกต่างจากโลกแห่งความเป็นจริงซึ่งสังคมญี่ปุ่นเป็นสังคมชายเป็นใหญ่ ความเป็น “เควียร์” คือสิ่งที่ไม่ได้รับการยอมรับจากสังคม และต้องปกปิดอัตลักษณ์ความเป็น “เควียร์” เพื่อการอยู่รอดในสังคมญี่ปุ่น แต่เมื่ออยู่ในโลกเสมือนกลับมีความหมาย และอำนาจในลักษณะตรงกันข้ามทั้งนี้เพื่อเป็นกลไกในการลดแรงตึงเครียดของสังคมในการปลดปล่อย และการอยู่รอดของ “เควียร์” ญี่ปุ่นในส่วนการวิเคราะห์ผู้ชมพบว่าโดยทั่วไปจะใช้หนังโป๊เกย์ญี่ปุ่นเพื่อตอบสนองความรื่นรมย์ทางเพศซึ่งเป็นหน้าที่พื้นฐานของสื่อโป๊ แต่เมื่อผู้วิจัยใช้แนวคำถาม และการกระตุ้นให้คิดเกี่ยวกับมิติการเป็นพื้นที่ในการต่อสู้ของกลุ่ม “เควียร์” คำตอบของกลุ่มตัวอย่างจะมีระดับการอ่านความหมายที่แตกต่างกัน ดังนี้ กลุ่มที่ 1 กลุ่มผู้ชมที่อ่านความหมายของหนังโป๊เกย์ในเชิงการเป็นพื้นที่ในการต่อสู้ของกลุ่ม "เควียร์" อย่างเข้มข้นในลักษณะการต่อต้านอำนาจความเป็นวัฒนธรรมญี่ปุ่น และอำนาจความเป็นชายแบบญี่ปุ่น กลุ่มที่ 2 กลุ่มผู้ชมที่อ่านความหมายในเชิงการเป็นพื้นที่ในการต่อสู้ของกลุ่ม "เควียร์" โดยเฉพาะอัตลักษณ์ความเป็น “เควียร์” ในลักษณะการลบเส้นแบ่งความเป็นเพศระหว่างชาย หญิง กลุ่มที่3 กลุ่มผู้ชมที่อ่านความหมายในเชิงการใช้ประโยชน์เพื่อความรื่นรมย์ทางเพศ โดยที่แต่ละกลุ่มมีตัวแปรที่เป็นเงื่อนไขการอ่านความหมายที่แตกต่างกัน เช่น สำนึกความเป็นชาติ การย้ายถิ่นออกจากญี่ปุ่น อายุ เป็นต้น